

Ceglédi Közös Önkormányzati Hivatal

Jegyzőjétől

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400

|  |  |
| --- | --- |
| Iktatószám: C/…….…/2024.  Előterjesztő: Dr. Diósgyőri Gitta címzetes főjegyző  Szakmai előterjesztő: Dr. Gujka Attila irodavezető  Ügyintéző: Bónácz Rudolf szolgálatvezető  Rendeletszerkesztő: Jáger Mária vezető-főtanácsos | Tárgy: a mezei őrszolgálatról és a mezőőri járulékról szóló rendelet módosítása  Melléklet: Rendelettervezet |

**ELŐTERJESZTÉS**

Cegléd Város Önkormányzata Képviselő-testületének

2024. november 21-i ülésére

**Tisztelt Képviselő-testület!**

Cegléd Város Önkormányzata önként vállalt feladatként a termőföldek őrzésére, valamint a termőföldön lévő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények őrzése védelme érdekében 2015. január 1. napjától működteti a mezőőri szolgálatot, melynek működtetéséhez a földek tulajdonosai, vagy használói járulékot fizetnek.

Az Önkormányzat kötelezettsége, hogy a mezei őrszolgálat működéséről és létesítéséről szóló rendeletben szabályozza a mezőőri járulék mértékét, megfizetésének módját, valamint a kedvezményekre és mentességekre vonatkozó előírásokat. A mezőőri járulék hektáronkénti és művelési ágankénti éves díjtételei az erről szóló 33/2014. (XII. 23.) számú rendelet hatálybalépése - **2015. január 1. – óta nem került módosításra.**

*A hatályos rendelet elérhetősége:* <https://or.njt.hu/eli/731234/r/2014/33>

Az önkormányzati rendészeti szervként működő mezei őrszolgálat fenntartási és működési költségeit a földhasználó, ha ez ismeretlen, a tulajdonos által kifizetett mezőőri járulékból, a központi költségvetés által biztosított hozzájárulásból, valamint az önkormányzati hozzájárulásból fedezi az Önkormányzat.

**Mezőőrök létszáma:** 5 fő

**Mezőőri járulék köteles területek:** Cegléd város közigazgatási területén lévő termőföldekből a szántó, rét, legelő, szőlő, gyümölcsös, és fásított terület művelési ágba sorolt kül- és belterületi földrészletek, illetve azok tanyás ingatlanok – amelyekhez tartozik járulékfizetés alá vont művelési ágú földterület.

**Mezőőri járulék alanya:** aki a naptári év első napjánföldhasználó, ha ismeretlen, a földtulajdonos

**Mezőőri járulék alapja:** művelési ág, valamint az ingatlan térmértéke

**Mezőőri járulék fizetési kötelezettség alá eső ingatlanok összesített területnagysága a 2024-es évben:** 15.837 ha, 3.545 m2

**Mezőőri járulék megfizetésére kötelezettek száma 2024-ben:** 575 fő

A mezőőri járulékot évente egy alkalommal – minden év szeptember 30. napjáig kell megfizetni. A határidőre be nem fizetett mezőőri járulék adók módjára behajtandó köztartozásnak minősül.

A mezőőri járulék bevételek alakulása megközelítőleg azonos szintet mutat évek óta.

A mezőőri járulék 2024. évi előirányzata: **10.000.000,-Ft**

Az önkormányzat a mezei őrszolgálat fenntartásával és működésével kapcsolatban felmerülő költségek - a személyi és dologi kiadások - megtérítésére a maximálisan megigényelhető összegű - 90.000,-Ft/hó/fő - állami támogatást kap a mezei őrszolgálat megalakításához, fenntartásához és működéséhez nyújtandó állami hozzájárulás igénybevételének rendjéről és feltételeiről szóló 64/2009. (V. 22.) FVM-PM együttes rendeletbe foglaltak értelmében.

Az állami támogatás éves szinten 5 fő mezőőr esetében **5.400.000,-Ft.**

A 2023-as évben a mezei őrszolgálat fenntartási költsége a munkabéreket is beleszámítva **hozzávetőlegesen 28.500.000,-Ft** volt

Az Ör. jelenlegi módosítását az indokolja, hogy az infláció, és a magas energiaköltségek miatt Önkormányzatunknak kiadásai is jelentősen emelkednek (Pl. vásárolt élelmezés, egyéb közszolgáltatások biztosítása, épületek rezsiköltségei) így a mezőőri szolgálat fenntartásával kapcsolatos költségek is.

A mezőőri szolgálati gépjármű fenntartási költségei a folyamatos üzemanyagáremelkedés miatt növekszik. A gépjárművel a mezőőrök a hét minden napján átlagosan 100 km-t tesznek meg a város külterületi részein. Továbbá jelentős áremelkedés tapasztalható a gépjármű nem garanciális szervízelése kapcsán, a kopó alkatrészek vonatkozásában.

Annak érdekében, hogy a mezei őrszolgálattal kapcsolatban megnövekedett kiadások mérséklődjenek, indokolt a 2015 óta változatlan összegű mezőőri járulék 2025. január 1-jétől való 20 %-os emelése.

Más települések mezőőri járulékról szóló - jelenleg hatályos - rendeleteit megvizsgálva az tapasztalható, hogy mezőőri járulék díjtételek ugyan eltérően, de általánosságban magasabbak.

|  |  |  |  |  |
| --- | --- | --- | --- | --- |
| **Művelési ág:** | **Debrecen** | **Taktaharkány** | **Martonvásár** | **Balmazújváros** |
| **fásított terület** | - | 750,-Ft/ha/év | 1500,-Ft/ha/év | 500,-Ft/ha/év |
| **gyümölcsös** | 4.000,-Ft/ha/év | 750,-Ft/ha/év | 1500,-Ft/ha/év | 500,-Ft/ha/év |
| **legelő** | 200,-Ft/ha/év | 750,-Ft/ha/év | 1500,-Ft/ha/év | 500,-Ft/ha/év |
| **rét** | 200,-Ft/ha/év | 750,-Ft/ha/év | 1500,-Ft/ha/év | 500,-Ft/ha/év |
| **szántó** | 1.000,-Ft/ha/év | 1500,-Ft/ha/év | 1500,-Ft/ha/év | 3.500,-Ft/ha/év |
| **szőlő** | 4.000,-Ft/ha/év | 750,-Ft/ha/év | 1500,-Ft/ha/év | 500,-Ft/ha/év |

A jelenleg hatályos ceglédi díjtételeket és a 20 %-kal emelt díjtételeket az alábbi táblázat tartalmazza:

|  |  |  |
| --- | --- | --- |
| **Művelési ág:** | **Jelenlegi díjtétel:** | **20 %-kal emelt díjtétel:** |
| **fásított terület** | 700,-Ft/ha/év | **840,-Ft/ha/év** |
| **gyümölcsös** | 700,-Ft/ha/év | **840,-Ft/ha/év** |
| **legelő** | 350,-Ft/ha/év | **420,-Ft/ha/év** |
| **rét** | 350,-Ft/ha/év | **420,-Ft/ha/év** |
| **szántó** | 700,-Ft/ha/év | **840,-Ft/ha/év** |
| **szőlő** | 700,-Ft/ha/év | **840,-Ft/ha/év** |
| **tanya (amelyekhez tartozik járulékfizetés alá vont művelési ágú földterület ugyanazon helyrajzi számon)** | 1.500,-Ft/ingatlan/év | **1.800,-Ft/ingatlan/év** |

**2025-ban, a korábbi évek bevételeit figyelembe véve, 20 %-os emelés kb. 2.000.000,- Ft plusz bevételt jelentene.**

**A mezőőri járulék áfa mentes, a felsorolt tételeknek nincs áfa tartalma.**

A jogalkotásról szóló 2010. évi CXXX. (a továbbiakban: Jat.) 17. §-ában előírt előzetes hatásvizsgálat értelmében:

1. A rendelet

        társadalmi hatása: a szolgálat fenntartása közbiztonsági érdek;

       gazdasági, költségvetési hatása: a mezőőri járulékok emelésével az önkormányzat bevétele növekszik, a szolgálat fenntartása kevesebb bepótlást igényel;

1. Környezeti, egészségi következményei nem értékelhetőek.
2. Adminisztratív terhek: többlet adminisztratív teher nem jelentkezik.
3. A rendeletalkotás szükségességét indokolja, az önkormányzati bevételének növelése, a megnövekedett önkormányzati kiadások miatt.
4. A rendelet alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Jelen előterjesztést a **Gazdasági Bizottság, a Jogi, Ügyrendi és Közbiztonsági Bizottság, és a Pénzügyi Ellenőrző Bizottság** tárgyalja. A Bizottságok véleménye a Képviselő-testület ülésén helyben kerül kiosztásra jegyzőkönyvi kivonat formájában.

A döntéshozatal *Magyarország helyi önkormányzatairól szóló 2011. évi CLXXXIX. törvény* (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az Mötv. 50. §-a alapján - figyelemmel a 42. § 1. pontjában foglalt rendelkezésekre - **minősített** szavazati arányt igényel.

Cegléd, 2024. november 07.

Dr. Diósgyőri Gitta

címzetes főjegyző

**-------**

**Cegléd Város Önkormányzata …/…. (… …) önkormányzati rendelete**

**a mezei őrszolgálatról és a mezőőri járulékról szóló**

**33/2014. (XII. 23.) önkormányzati rendelet módosításáról**

Cegléd Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

A mezei őrszolgálatról és a mezőőri járulékról szóló 33/2014. (XII. 23.) önkormányzati rendelet 3. § (2) bekezdése helyébe a következő rendelkezés lép:

„(2) A mezőőri járulék hektáronkénti éves díjtétele:

*a)* általános mértéke **840,- Ft/hektár,**

*b)* rét és legelő művelési ágú földterületek esetében **420,- Ft/hektár,**

*c)* tanyás ingatlanok esetében – amennyiben tartozik hozzá járulékfizetés alá vont művelési ágú földterület - **1.800,- Ft/ingatlan** és a hozzá tartozó földterület művelési ágának megfelelő területarányos járulék (**840,- Ft/hektár** vagy **420,- Ft/hektár**).”

**2. §**

Ez a rendelet 2025. január 1-jén lép hatályba.

Dr. Diósgyőri Gitta sk. Dr. Csáky András sk.

címzetes fő jegyző polgármester

-----------