

Ceglédi Közös Önkormányzati Hivatal

Jegyzőjétől

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400

Iktatószám: C/………/2024. Tárgy: Helyi adórendeletek felülvizsgálata

Előterjesztő: Dr. Diósgyőri Gitta címzetes főjegyző Melléklet: mérték változás táblázat

Szakmai előterjesztő: Mádi Csaba irodavezető

**ELŐTERJESZTÉS**

# Cegléd Város Önkormányzata Képviselő-testületének

2024. november 21-i ülésére

Minden évben indokolt **a helyi adó rendeletek – adómértékek – felülvizsgálata a következő év költségvetésének meghatározását előkészítő döntések előtt.**

A települési önkormányzatoknak a helyi adókról szóló 1990. évi C. törvény (a továbbiakban: Htv.) ad lehetőséget a helyi adóztatási jog gyakorlására, a helyi adópolitika kialakítására. *Htv. 7. § g) pontja alapján:*

*„g) az adóalap fajtáját, az adó mértékét, a rendeleti adómentességet és adókedvezményt úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének,”*

# A helyi adórendeleteink több éve változatlan adómértékekkel kerültek elfogadásra. A rendeleteink szerkezetében, tartalmában a változó jogszabályi környezetnek, azok pontos értelmezhetősége és használata, valamint a helyi ingatlan viszonyok változásai miatt volt indokolt az utóbbi években módosítani, kiegészíteni. Erre vonatkozólag jelenleg nem teszünk javaslatot.

1. **A hatályban lévő helyi adórendeleteket összegfoglalóan, a hatályos adómértékekkel teljesült első három negyedéves bevételeket az alábbiak szerint mutatjuk be:**

**1/a*. Építményadó***

1992-ben került bevezetésre, eredetileg az 1/1992. (I. 10.) Ök. rendelettel. *Az építményadóról szóló 28/2010. (XII. 23.) jelenleg hatályos önkormányzati rendelet* szerint az **adó mértéke 2011. január 1. óta 600 Ft/m².**

Az építményadó 2024. évi előirányzata: 280.000 eFt, folyó évi terhelése 286.785.189 Ft, teljesítése **2024. szeptember 30-ig 298.090.000 Ft** volt, ami 106,46 %-a a tervezett éves bevételnek. A következő évi bevételi összeg tervezésnél jelenleg a 493 882,17 m2 adóalap a figyelembe veendő.

A *Htv. 11. §-*a alapján adóköteles a nem lakás céljára szolgáló épület, épületrész (iroda, üzlet, jogi személy tulajdonában levő lakás, raktár, műhely, pihenés céljára berendezett üzleti célú üdülő, üzleti célt szolgáló garázs, műhely stb.)

* **Az adó alanya** az, aki a naptári év első napján az ingatlan tulajdonosa, illetve a vagyoni értékű jog jogosultja.
* **Az adó alapja** az építmény m2-ben számított hasznos alapterülete.
* **Az adó évi mértékének** felső határa az adóalap megállapításnál építmény esetén 1100 Ft/m2.

A *Htv. 11. § (3) bekezdés*ében foglaltakra hivatkozva az adókötelezettség az építmény valamennyi helyiségére kiterjed, annak rendeltetésétől, illetőleg hasznosításától függetlenül. A *Htv. 14. § (4) bekezdése* szerint: Az építmény használatának szüneteltetése az adókötelezettséget nem érinti.

Az adó alóli mentességi feltételek elsősorban az adótárgy hasznosítására és az adózó típusára terjed ki.

A hatályos rendelet elérhető: <https://or.njt.hu/eli/v01/731234/r/2010/28>

---------

**1/b. *Magánszemélyek kommunális adója***

2000. január 1-jén került bevezetésre városunkban, eredetileg a 36/1999. (XII. 17.) Ök. rendelettel. *A magánszemélyek kommunális adójáról szóló 29/2010. (XII. 23.) jelenleg hatályos önkormányzati rendelet* **alapján adókötelezettség terheli az önkormányzat illetékességi területén:**

*a)* magánszemély tulajdonában lévő lakás tulajdonosát

*b)* beépítetlen terület-telek tulajdonosát

*c)* nem magánszemély tulajdonában álló lakásbérleti jogával rendelkező magánszemélyt.

**Jelenleg az adó mértéke:**

**- 70 m2-ig terjedő lakás illetve bérleti jog után: 5.000 Ft/év**

**- 70 m2 feletti lakás illetve bérleti jog után: 10.000 Ft/év**

**- telek után 3.000 Ft/év**

A magánszemélyek kommunális adójából származó 2024. évi tervezett bevétel összege: 87.000.000 Ft, **2024. szeptember 30-ig** a 101,01 %-os teljesítés összege **87.880.000 Ft** volt. Ez a következő költségvetési évben jelenleg 6.944 db 70 m2 alatti, 5 911 db 70 m2 feletti és 243 db telek ingatlant jelent a várható bevételi forrásként.

A hatályos rendelet elérhető: <https://or.njt.hu/eli/v01/731234/r/2010/29>

**1/c. *A helyi iparűzési adó***

1996 évtől került bevezetésre Cegléden, eredetileg a 44/1995. (XII. 29.) Ök. rendelettel.

A *Htv. 35. §*-a szerint

*„(1) Adóköteles az önkormányzat illetékességi területén végzett vállalkozási tevékenység.*

*(2)* ***Az adó alanya a vállalkozó…”***

***A helyi iparűzési adóról szóló 30/2010. (XII. 23.)*** *jelenleg hatályos* ***önkormányzati rendelet*** szerint végzett iparűzési tevékenység esetén:

* **az adó évi mértéke az adóalap 2 %-a**

A rendelet kedvezményként csak a Htv. 52. § 23. pont szerinti háziorvos, védőnő vállalkozót mentesíti az adófizetés alól, abban az esetben, ha nettó árbevétele nem haladja meg 20 millió forintot és nettó árbevételének legalább 80%-a e tevékenység (tevékenységek) végzésére vonatkozó, az egészségbiztosítási szervvel kötött finanszírozási szerződés alapján az Egészségbiztosítási Alapból származik.

A vírushelyzetet követően a gazdasági növekedésben bízva, illetve a jelentős mértékű inflációt figyelembe véve a helyi iparűzési adó 2024. évi előirányzata az előző évi előirányzathoz képest jóval magasabb összegben került elfogadásra, azaz 3.742.350.000 Ft-ban, ebből a teljesítés összege **2024. szeptember 30**. napjáig **2.790.200.000 Ft** volt, amely az előirányzat 74,56 %-át jelenti.

A hatályos rendelet elérhetősége: <https://or.njt.hu/eli/v01/731234/r/2010/30>

**1/d. *Az idegenforgalmi adó***

A városban eltöltött vendégéjszakák után fizetendő adó2005-ben került hatályba városunkban, eredetileg a4/2005. (III. 3.) Ök. rendelettel. *Az idegenforgalmi adóról szóló 31/2010. (XII. 23.) jelenleg hatályos önkormányzati rendelet* szerint az adó mértéke **500 Ft/vendégéjszaka.**

**A Htv. szerinti adómérték felső összege 300.- Ft/vendégéjszaka**, amely 2016-ban**500.- Ft/vendégéjszaka mértékre lett növelve, a törvényi felső mérték és a valorizáció hatását alkalmazva**.

Tervezett bevétel 2024. évre 13.000.000 Ft volt, a teljesítés összege **2024. III. negyedév végén 15.964.549 Ft (31 929 adóköteles vendégéjszaka) volt 19 szállásadó bevallása és beszedése alapján.**

A hatályos rendelet elérhetősége: <https://or.njt.hu/eli/v01/731234/r/2010/31>

***2. Helyi adómértékek valorizációja***

A *Htv. 6. §* *c)* *pontja* értelmében az alábbi adónemek valorizálhatóak, vagyis törvény általi felhatalmazás alapján az Önkormányzatoknak lehetősége van az adómértékek emelésére a ***Htv-ben* meghatározott törvényi felső mérték és a valorizáció együttes meghatározása alapján alkalmazható adómaximumokig.** A Pénzügyminisztérium minden év november hónapjában határozza meg a következő év adómaximumát, amelyek 2025-ben az alábbi mértékek:

|  |  |
| --- | --- |
| **Adónem:** | **Htv. szerinti felső érték Adómaximum** |
| **Építményadó** (épület, épületrész után): | **1100 Ft/m2 2950,1 Ft/m2** |
| **Telekadó:** | **200 Ft/m2 536,4 Ft/m2** |
| **Magánszemély kommunális adója:** | **17.000 Ft/adótárgy 45.592,6 Ft/adótárgy** |
| **Idegenforgalmi adó** (tartózkodási idő után): | **300 Ft/ v.éj. 804,5 Ft/fő/v.éj.** |

***3. Rendeletmódosítás, Mértékváltás:***

Az önkormányzat működési bevételeinek jelentős forrását az állami támogatáson kívül a helyi adóbevételek képezik közel 46 %-ban.

A helyi adópolitika kialakításánál mérlegelni kell a helyi sajátosságokat, az önkormányzat gazdálkodási körülményeiből fakadó igényeket és az adóalanyok teherviselő képességét.

**Az önkormányzat jövő évi kötelező és nem kötelező feladatellátásának, valamint a fejlesztések pénzügyi forrásának biztosítása érdekében a** **helyi adókból származó bevételeket növelni szükséges** a felderítési tevékenység további erősítése és a végrehajtás hatékonyságának növelése mellett, **az adómértékek növelésével**.

Az adómértékek - **A/II., A/III. és A/IV. számú rendelettervezetek** **szerinti** - növelését indokolják, hogy az önkormányzat intézmény fenntartás költségei, az étkeztetési költségek az elmúlt évben jelentősen megemelkedtek a magas energiaárak és az infláció hatására. Az adózók teherviselő képességét nézve a bérek nominálisan 14 %-kal növekedtek csak az elmúlt évben, mindeközben helyi adómérték változás 2011., illetve 2016. óta nem történt a városban. A környező településeken, valamint Cegléd városához hasonló településeken magasabb adómértékek vannak bevezetve.

|  |  |  |  |  |
| --- | --- | --- | --- | --- |
| **Városok** | **Kommunális adó** | | | **Építményadó** |
| **Cegléd** | **5 000 Ft** | | **10 000 Ft/év** | **600 Ft/m2/év** |
| Nagykőrös | 2 000 Ft/év komfort nélküli | | 5 000 Ft/év komfortos, összkomfortos | 900 Ft/m2/év |
| Vecsés | nincs bevezetve | | nincs bevezetve | 800 Ft/m2/év |
| Dabas | 8500 Ft/év beépítetlen | | 17 000 Ft/év lakás,lakóház | 475 Ft/m2/év |
| Vác | 20 000 Ft/év | | | 840 Ft/év - 945 Ft/év |
| Hatvan | 4560-14 400 Ft/év | | | 660 Ft/év |
| Abony | 8 000 Ft/év lakás | 10 000 Ft/év bérlemény | | 200-800 Ft/m2/év |
| Gödöllő | 15 000 Ft/év | 25 000Ft/év | | 500-1750 Ft/m2/év |

* **Az építményadó tekintetében** 180 Ft emelést javaslunk, (hatályos 600 Ft/m2/év) azaz, **780 Ft/m2/év adómértéket, amely közel 89 millió forint többletet jelentene bevételként,** a jelenleg hatályban lévő adómérték alkalmazásával szemben.
* **A magánszemélyek kommunális adója tekintetében** az építményadó mérték emelésével azonos arányban, vagyis a jelenlegi adómértékeket **1.500 Ft-tal (70 m2 alatti) és 3.000 Ft-tal (70 m2 feletti), beépítetlen telek esetében 900 Ft-tal javasolt megemelni**.

Az emelést elfogadva a magánszemélyeket a jelenlegi 417 Ft/hó és 834 Ft/hó költség helyett 542 Ft/hó és 1 084 Ft/hó költség, valamint 250 Ft/hó helyett 325 Ft/hó költség terhelné, de a határidőben történő fizetési kötelezettség esetén 750 Ft, 1 500 Ft és 450 Ft többlet keletkezne. **A javaslatot elfogadva közel 27 millió forint többletbevétel lenne tervezhető.**

Az emelések csekély mértékűek, azok a magánszemélyek háztartásait nem terhelik meg jelentősen. Az adót tervezhetően, továbbra is két időpontban kell megfizetni (fűtési szezon kezdeti és végi határidővel).

* **A helyi iparűzési adó mértékének emelésére nincs lehetőség**, annak mértéke a törvényi maximum, azaz **2 %. {A/I. határozati javaslat}**
* A szállásadók által beszedett **idegenforgalmi adó mértéke továbbra is a törvény szerinti mérték felett kerülne meghatározásra, de természetesen az adómaximum alatt,** ami 150 Ft-tal történő emeléssel **650 Ft/fő/vendég éjszaka lenne a javaslat**, ami min. 25 %-kal emelné meg az adónem éves bevételét.

Az érintett adónemek esetében az adómértékek emelésének elfogadásával **2025. évre összesen cca. 122 millió forint többletbevétel lenne tervezhető** a költségvetés elkészítése során.

Az adómértékek emelését a mellékletet képező táblázat alapján mutatjuk be.

*Magyarország gazdasági stabilitásáról szóló 2011. évi CXCIV. törvény* 32. §-a rögzíti az adójogszabályok elfogadásával kapcsolatos időbeli korlátokat. Ennek alapján fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Erre tekintettel, ha a Képviselő-testület elfogadja az Önkormányzat módosított adórendeleteit és 2025. január 1-től kívánja hatályba léptetni, akkor azt legkésőbb 2024. december 1-jén ki kell hirdetni.

**Tisztelt Képviselő-testületet!**

Kérem, hogy az előterjesztésben foglaltakat megtárgyalni és a fenti indokolás alapján az „**A” döntési javaslatok szerint elfogadni szíveskedjenek**!

Amennyiben a Képviselő-testület nem kíván az javaslat szerinti adóemelésről dönteni, abban az esetben „**B” határozati javaslatot** kell elfogadni.

Az előterjesztést a **Gazdasági Bizottság, a Jogi, Ügyrendi és Közbiztonsági Bizottság**, valamint a **Pénzügyi Ellenőrző Bizottság** tárgyalja. A Bizottságok véleménye a Képviselő-testület ülésén helyben kerül kiosztásra jegyzőkönyvi kivonat formájában.

A döntéshozatal *Magyarország helyi önkormányzatairól szóló 2011. évi CLXXXIX. törvény* (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az Mötv. 50. §-a alapján - figyelemmel a 42. § 1. pontjában foglalt rendelkezésekre - **minősített** szavazati arányt igényel.

Cegléd, 2024. november 11.

Dr. Diósgyőri Gitta

címzetes főjegyző

-----

**A/I. DÖNTÉSi javaslat:**

**Határozati javaslat**

**Cegléd Város Önkormányzat Képviselő-testülete**

**1.)** A helyi iparűzési adóról szóló 30/2010. (XII. 23.) önkormányzati rendelet 2. §-ában foglalt adómértéket változatlanul hagyja.

**2.)** Utasítja a Ceglédi Közös Önkormányzati Hivatalt a szükséges intézkedések megtételére.

**Határidő:** azonnal **Felelős:** Dr. Diósgyőri Gitta címzetes főjegyző

--------

**A/II. döntési javaslat:**

**Cegléd Város Önkormányzata Képviselő-testületének**

**.../2024. (XI. 22.) önkormányzati rendelete**

**az építményadóról szóló 28/2010. (XII. 23.) önkormányzati rendelet módosításáról**

Cegléd Város Önkormányzatának Képviselő-testülete a helyi adókról szóló 1990. évi C. törvény 6. § c) pontjában kapott felhatalmazás alapján, az Alaptörvény 32. cikk (1) bekezdés h) pontjában meghatározott feladatkörében eljárva a következőket rendeli el:

**1. §**

Az építményadóról szóló Cegléd Város Önkormányzata 28/2010. (XII. 23.) önkormányzati rendelete 5. §-a helyébe a következő rendelkezés lép:

**„5. §**

Az adó mértéke építmény esetében **780 Ft/m²/év**.”

**2. §**

Ez a rendelet 2025. január 1-jén lép hatályba.

Dr. Diósgyőri Gitta s.k. Dr. Csáky András s.k.

címzetes főjegyző polgármester

**A/III. döntési javaslat:**

**Cegléd Város Önkormányzata Képviselő-testületének**

**.../2024. (XI. 22.) önkormányzati rendelete**

**a magánszemélyek kommunális adójáról szóló**

**29/2010. (XII. 23.) önkormányzati rendelet módosításáról**

Cegléd Város Önkormányzatának Képviselő-testülete a helyi adókról szóló 1990. évi C. törvény 6. § c) pontjában kapott felhatalmazás alapján, az Alaptörvény 32. cikk (1) bekezdés h) pontjában meghatározott feladatkörében eljárva a következőket rendeli el:

**1. §**

(1) A magánszemélyek kommunális adójáról szóló 29/2010. (XII. 23.) önkormányzati rendelet 2. § a) pont aa) és ab) alpontja helyébe a következő rendelkezések lépnek:

*[Az adó mértéke   
az 1. § a) pontjában megjelölt]*

„*aa)* 70 m²-ig terjedő hasznos alapterületű lakás után 6.500 Ft/év,

*ab)* 70 m² feletti hasznos alapterületű lakás után 13.000Ft/év”

(2) A magánszemélyek kommunális adójáról szóló 29/2010. (XII. 23.) önkormányzati rendelet 2. § b) pontja helyébe a következő rendelkezés lép:

*(Az adó mértéke)*

„*b)* a telek után 3.900 Ft/év”

(3) A magánszemélyek kommunális adójáról szóló 29/2010. (XII. 23.) önkormányzati rendelet 2. § c) pont ca) és cb) alpontja helyébe a következő rendelkezések lépnek:

*(Az adó mértéke a nem magánszemély tulajdonában lévő lakás bérleti joga után)*

„*ca)* 70 m²-ig terjedő nagyságú lakás 6.500 Ft/év,

*cb)* 70 m² feletti hasznos alapterületű lakás 13.000 Ft/év.”

**2. §**

A magánszemélyek kommunális adójáról szóló 29/2010. (XII. 23.) önkormányzati rendelet 3/A. § (1) bekezdése helyébe a következő rendelkezés lép:

„(1) 20 % adókedvezményre jogosult az 1. § (1) bekezdésében meghatározott magánszemély, amennyiben tulajdonában, bérleti jogviszonyában álló lakásának csapadékvíz-elvezetése

*a)* a telken történik, vagy

*b)* a közterületi nyílt vízelvezető árokba zártszelvényű vezetékben és az utcai járdaszint alatt került kivezetésre.”

**3. §**

Ez a rendelet 2025. január 1-jén lép hatályba.

Dr. Diósgyőri Gitta s.k. Dr. Csáky András s.k.

címzetes főjegyző polgármester

**--------**

**A/IV. döntési javaslat:**

**Cegléd Város Önkormányzata Képviselő-testületének**

**.../2024. (XI. 22.) önkormányzati rendelete**

**az idegenforgalmi adóról szóló 31/2010. (XII. 23.) önkormányzati rendelet módosításáról**

Cegléd Város Önkormányzatának Képviselő-testülete a helyi adókról szóló 1990. évi C. törvény 6. § c) pontjában kapott felhatalmazás alapján, az Alaptörvény 32. cikk (1) bekezdés h) pontjában meghatározott feladatkörében eljárva a következőket rendeli el:

**1. §**

Az idegenforgalmi adóról szóló 31/2010. (XII. 23.) önkormányzati rendelet 1. § (3) bekezdése helyébe a következő rendelkezés lép:

„(3) Az adó mértéke személyenként és vendégéjszakánként **650.- Ft**.”

**2. §**

Ez a rendelet 2025. január 1-jén lép hatályba.

Dr. Diósgyőri Gitta s.k. Dr. Csáky András s.k.

címzetes főjegyző polgármester

**--------**

**„B” DÖNTÉSi javaslat:**

**Határozati javaslat**

**Cegléd Város Önkormányzat Képviselő-testülete**

**1.** Az építményadóról szóló 28/2010. (XII. 23.) önkormányzati rendelet 5. § a) bekezdésében meghatározott az építmények hasznos alapterületére kivetett adó mértékét változatlanul hagyja;

**2.** A magánszemélyek kommunális adójáról szóló 29/2010. (XII. 23.) önkormányzati rendeletének 2. §-ban foglalt adómértéket változatlanul hagyja.

**3.)** A helyi iparűzési adóról szóló jelenleg hatályos 30/2010. (XII. 23.) önkormányzati rendeletének 2. §-ban foglalt adómértéket változatlanul hagyja.

**4.)** Az idegenforgalmi adóról szóló 31/2010. (XII. 23.) önkormányzati rendeletének 1. §-ban foglalt adómértéket változatlanul hagyja.

**5.)** Utasítja a Ceglédi Közös Önkormányzati Hivatalt a szükséges intézkedések megtételére.

**Határidő:** azonnal **Felelős:** Dr. Diósgyőri Gitta címzetes főjegyző

A határozatról értesítést kapnak:

1.) Szakmai előterjesztő helyben

2.) Pénzügyi Iroda helyben

3.) Adóhatósági Iroda

-------

|  |  |  |  |
| --- | --- | --- | --- |
| *Helyi adórendeletek felülvizsgálata előterjesztés melléklete* | | |  |
| ***Cegléd Város Önkormányzat MAGÁNSZEMÉLYEK KOMMUNÁLIS ADÓJA adónemének előírás tételei és mértékváltozás tervei*** | | | |
| **Adótárgy 12 795 db** | **Jelenlegi adómérték** | **Javaslat** | |
| **70 m2 alatti ingatlan (db)** | 4676 | | |
| **Adómérték (Ft)** | **5 000 Ft** | **6 500 Ft** | |
| **Adózó havi költsége (Ft)** | **417 Ft** | **542 Ft** | |
| **Adózó napi költsége (Ft)** | **14 Ft** | **18 Ft** | |
| **70 m2 alatti kedvezményes (db)** | 2268 | | |
| **Adómérték (Ft)** | **4 000 Ft** | **5 200 Ft** | |
| **Adózó havi költsége (Ft)** | **333 Ft** | **433 Ft** | |
| **Adózó napi költsége (Ft)** | **11 Ft** | **14 Ft** | |
|  |  |  | |
| **70 m2 feletti ingatlan (db)** | 4425 | | |
| **Adómérték (Ft)** | **10 000 Ft** | **13 000 Ft** | |
| **Adózó havi költsége (Ft)** | **834 Ft** | **1 084 Ft** | |
| **Adózó napi költsége (Ft)** | **27 Ft** | **36 Ft** | |
| **70 m2 feletti kedvezményes (db)** | 1486 | | |
| **Adómérték (Ft)** | **8 000 Ft** | **10 400 Ft** | |
| **Adózó havi költsége (Ft)** | **666 Ft** | **866 Ft** | |
| **Adózó napi költsége (Ft)** | **22 Ft** | **28 Ft** | |
|  |  |  | |
| **Beépítetlen terület (db)** | 243 | | |
| **Adómérték (Ft)** | **3 000 Ft** | **3 900 Ft** | |
| **Adózó havi költsége (Ft)** | **250 Ft** | **325 Ft** | |
| **Adózó napi költsége (Ft)** | **8 Ft** | **11 Ft** | |
| **Tervezhető előírás** | **89 319 000 Ft** | **116 114 700 Ft** | |
| **Tervezhető többletbevétel** |  | **26 795 700 Ft** | |
|  |  |  | |
| ***Cegléd Város Önkormányzata ÉPÍTMÉNYADÓ adónemének***  ***előírás tételei és mértékváltozás tervei*** | | | |
|  | **Jelenlegi adómérték** | **Javaslat** | |
| **Adóalap (m2)** | 493 882 | | |
| **Adómérték (Ft)** | **600 Ft** | **780 Ft** | |
| **Tervezhető előírás** | **296 329 200 Ft** | **385 227 960 Ft** | |
| **Tervezhető többletbevétel** | **0 Ft** | **88 898 760 Ft** | |
|  |  |  | |
| ***Cegléd Város Önkormányzata IDEGENFORGALMI ADÓ adónemének***  ***előírás tételei és mértékváltozás tervei*** | | | |
|  | **Jelenlegi adómérték** | **Javaslat** | |
| **Adóalap (adóköteles vendégéjszaka db 2024.11.08.)** | 38 441 | | |
| **Adómérték (Ft)** | **500 Ft** | **650 Ft** | |
| **Tervezhető előírás** | **19 220 500 Ft** | **24 986 650 Ft** | |
| **Tervezhető többletbevétel** | **0 Ft** | **5 766 150 Ft** | |
| **Összesen tervezhető többletbevétel** | | **121 460 610 Ft** | |